Vuk Jeremić otputovao u SAD, u petak sastanak sa Kondolizom Rajs
Vuk Jeremić otputovao u SAD, u petak sastanak sa Kondolizom Rajsovom
Ministar spoljnih poslova Srbije Vuk Jeremić otputovao je danas u dvodnevnu posetu SAD gde će sa američkim državnim sekretarom Kondolizom Rajs i drugim zvaničnicima razgovarati o rešavanju statusa Kosova. Vuk Jeremić će u četvrtak razgovarati sa senatorima Ričardom Lugarom, Džordžom Vojnovičem i Džejmsom Inhofom, kao i sa članovima srpskog kokusa u Kongresu SAD i liderom većine u Predstavničkom domu Stenlijem Hojerom. Jeremićev razgovor sa američkim državnim sekretarom Kondolizom Rajs predvidjen je za petak, a istog dana šef srpske diplomatije razgovaraće i sa savetnikom za nacionalnu bezbednost Stivenom Hedlijem. Uoči posete SAD, Jeremić je rekao da će to biti "ključna poseta u našim naporima da se izborimo za suštinski kvalitet" tokom pregovaračkog procesa o budućem statusu Kosova i Metohije, za koji je ocenio da je ušao u "vrlo delikatnu" fazu. Jeremić je rekao da će prioritet u njegovoj poseti SAD biti "pokušaj da opusti tenzije u bilateralnim odnosima koje u poslednje vreme postoje" i da podseti na činjenicu da u velikom broju pitanja Srbija i SAD imaju zajednički interes. Početkom nedelje u Vašingtonu su sa Kondolizom Rajs razgovarali lideri kosovskih Albanaca, a u tim razgovorima američka državna sekretarka pozvala je kosovske Albance na strpljenje u vezi sa konačnim statusom Kosova i ponovila stav SAD da Kosovo treba da bude nezavisno. Skupština Srbije usvojila je rezoluciju o Kosovu i Metohiji, kao i izveštaj državnog pregovaračkog tima. Za rezoluciju i za izveštaj pregovaračkog tima glasalo je 217 poslanika stranaka vladajuće koalicije, Srpske radikalne stranke i Socijalističke partije Srbije. Protiv je bilo 12 poslanika Liberalno demokratske partije i Lige socijaldemokrata Vojvodine, kao i jedan poslanik Koalicije Albanaca Preševske doline. Uzdržana su bila tri poslanika Saveza vojvodjanskih Madjara. Vlada Srbije usvojila je izveštaj tima o dosadašnjem toku pregovora o budućem statusu Pokrajine i predlog Rezolucije o neophodnosti pravednog rešavanja pitanja Kosova zasnovanog na medjunarodnom pravu. Skupština Srbije smatra da bi jednostrano priznanje samoproglašene nezavisnosti Kosova imalo nesagledive posledice po regionalnu stabilnost. Američki Stejt department ponovio je utorak da je rešenje statusa Kosova u najboljem interesu Srbije i svih stanovnika te pokrajine, ali i šireg regiona, kao i čitave Evrope, naglašavajući da SAD i dalje podržavaju plan Martija Ahtisarija. Istakavši važnost da u diplomatski proces budu uključeni svi učesnici, ''SAD, Evropska unija, Rusija, Srbi i Kosovari'' portparol Stejt departmenta Šon Mekormak je na konferenciji za novinare još jednom ponovio stav Vašingtona da jednostrani potezi, u ovom trenutku, nisu ni u čijem interesu. Ruski predsednik Vladimir Putin izjavio je da je rad na odredjivanju statusa Kosova premešten u Kontakt-grupu, ali da Rezolucija 1244 Saveta bezbednosti UN - ostaje na snazi. "Rad je prešao u Kontakt-grupu, ali Rezolucija 1244 važi", konstatovao je Putin, na savetovanju sa ministrima. Šef ruske diplomatije Sergej Lavrov je dodao da je rezolucija "u potpunosti ostala na snazi" i da je za njeno ukidanje "potrebna odluka Saveta bezbednosti UN". Lavrov je dodao da će se pitanje Kosova rešavati u Kontakt-grupi, ne na osnovu plana izaslanika UN Martija Ahtisarija, nego uz uvažavanje pozicija Beograda i Prištine. "U osnovi novih pregovora ne može da bude Ahtisarijev plan. Uvažavaće se pozicije strana", rekao je on. Podsećajući da, na sednici Saveta bezbednosti UN, američko-evropski nacrt rezolucije o Kosovu nije stavljen na glasanje, šef ruske diplomatije je rekao da su "izvučeni ispravni zaključci o neophodnosti nastavka pregovora". Putin je na savetovanju sa ministrima, u rezidenciji Zavidovo, u Tverskoj oblasti, naložio Lavrovu da "drži pod kontrolom" pitanja Kosova, Bliskog istoka i američkih planova za razmeštanje protivraketne odbrane u Evropi. "Sa nemačkim kancelarom sam razmatrao te probleme telefonom prilično podrobno i dogovorili smo se da ćete biti u kontaktu sa vašim kolegama", rekao je Putin Lavrovu, obaveštavajući ga o razgovoru sa Angelom Merkel. Nacrt američko-evropske rezolucije o Kosovu, zasnovan na Ahtisarijevom planu koji predvidja davanje "nadzirane nezavisnosti" Kosovu, 20. jula je skinut sa glasanja u Savetu bezbednosti UN i pitanje Kosova premešteno u Kontakt-grupu, koju čine Rusija, SAD, Nemačka, Britanija, Francuska i Italija.